Fire unge mænd sigtes for rå vold mod pædagoger på opholdssted i Odense. De blev ifølge sigtelsen tilkaldt af en dreng, som havde været fastholdt af en pædagog.

Annonce

Odense/Svendborg: Fire unge mænd fra Svendborg, Faaborg og Ringe er torsdag ved Retten i Odense blevet varetægtsfængslet indtil 16. september. De sigtes alle for at have deltaget i et overfald på to pædadagoger på institutionen Svennebjerggaard på Tyrsbjergvej mellem Ejlstrup og Korup natten til onsdag. Anklager Jakob Thaarup gengav i retten forklaringerne fra de to pædagoger, som blev overfaldet, og fra den 13-årige dreng, der ifølge anklageren var årsag til, at de fire overhovedet dukkede op på institutionen i det nordvestlige Odense. Svennebjerggaard er en institution for frivilligt anbragte børn, og ifølge forklaringerne havde den ene pædagog tirsdag fastholdt den 13-årige dreng, som angiveligt skulle have råbt, at "det her bliver hævnet". Lidt efter midnat natten til onsdag trillede en bil ind på gårdspladsen ved institutionen, og en af pædagogerne så den 13-årige dreng gå ud til bilen. Han fulgte selv efter og kunne se fire mænd ved bilen - den ene havde et baseballbat i hånden. Det brugte han ifølge pædagogens forklaring, da han gik til angreb på ham og slog ham hårdt på venstre side af kroppen.

Annonce

Kollega beskyttede sit hoved mod slag

Pædagogen trak sig tilbage i huset, men mændene udenfor knuste en rude i døren og kunne på den måde få den åbnet. Manden med battet angreb igen pædagogen, som fik to hårde slag på venstre side af kroppen. Mens en af mændene forsøgte at holde pædagogen tilbage, blandt andet ved at kaste stole efter ham, gik de tre andre mænd videre mod vagtværelset, hvor hans kollega befandt sig. Pludselig kunne pædagogen høre kollegaen råbe op, og det lykkedes ham at slippe forbi den fjerde mand og komme hen til vagtværelset, hvor han så to mænd. Så fik han yderligere et slag med battet. Kollegaen var ifølge forklaringen, som anklageren genfortalte i retten, blevet passet op i vagtværelset af mændene og havde fået seks-otte slag med battet. De ramte ham flere steder på kroppen, men det lykkedes ham at afværge slag mod sit hoved ved at beskytte det med sin arm. Anklageren dokumenterede blandt andet med billeder de fysiske skader i form af store, røde mærker og hævede læber, som de to pædagoger havde fået. Ifølge forklaringen fra en af pædagogerne sagde en af mændene til den 13-årige, at han skulle tage med dem. De fire mænd og den 13-årige satte sig ind i bilen og kørte fra stedet.

Annonce

Anholdt efter overnatning i Svendborg